एड्स ग्रस्त टीबी मरीज ने दवा खाई या नहीं,99 डाॅट्स साफ्टवेयर देगा जानकारी
पहले चरण में 50 मरीजों को साथ जोड़ा गया है
भास्करन्यूज | अमृतसर
एचआईवीपॉजीटिव टीबी मरीज जो अपना इलाज बीच में ही छोड़ देते हैं और दवा खाना बंद देते हैं, को लेकर सेहत विभाग ने एक स्पेशल साफ्टवेयर 99 डाट्स तैयार किया है। अगर मरीज दवा मिस करता है तो इसकी जानकारी सीधा ही जिला टीबी अफसर के पास पहुंच जाएगी।
इसके बाद टीबी अफसर डॉट कर्मचारी को मरीज के घर भेज दवा खिलाने का काम करेगा। इस सॉफ्टवेयर को शनिवार मेडिकल कॉलेज स्थित एआरटी सेंटर में सिविल सर्जन डॉ. प्रदीप चावला और मेडिकल कॉलेज के प्रिंसिपल डॉ. बीएस बल ने शुरू किया। पहले चरण में 50 मरीजों को इसके साथ जोड़ा गया है। जिला टीबी अफसर डॉ. नरेश चावला ने बताया कि भारत सरकार के सेहत मंत्रालय ने इस प्रोजेक्ट को पटियाला और कपूरथला के बाद अब अमृतसर में शुरू किया है। एचआईवी पॉजिटिव मरीजों के शरीर में बीमारियों से लड़ने की अंदरूनी शक्ति कम हो जाने के कारण टीबी और अन्य बीमारियां इन मरीजों को अपना शिकार बना लेती हैं। देखने में आया है कि एचआईवी पॉजीटिव मरीज टीबी की दवा को लगातार नहीं ले रहे हैं, इस मुश्किल को हल करने के लिए सेहत विभाग ने इस साफ्टवेयर को शुरू किया है।
एचआईवी टीबी मरीजों को सात महीने के लिए टीबी एंटी डॉट दवा दी जाती है। लेकिन टीबी अफसर मरीज को 28 दिनों का सैट बनाकर देता है। डॉ. नरेश ने बताया कि मरीज को उसके वजन अनुसार 25 से 39 किलोग्राम भार के मरीज को दो, 39 से 54 किग्रा. के मरीज को तीन, 54 से 70 किग्रा. के मरीज को चार और 70 से अधिक किग्रा.के मरीज को पांच गोलियां रोजाना खानी होती हैं। प्रति दिन के सैट की आखिरी गोली के नीचे एक टोल फ्री नंबर दिया गया है। जब मरीज वह दवा खा लेगा, उसे उस नंबर पर मिस्ड कॉल करनी होगी। अगर वह मिस्ड कॉल नहीं करता तो जिला टीबी अफसर को मैसेज से लिस्ट जाएगी कि किस मरीज ने गोली का सेवन नहीं किया। इसके बाद निर्धारित डॉट कर्मचारी मरीज के घर जाएगा, उसे दवा खिलाएगा।
डॉट्स 99 साॅफ्टवेयर की लांचिंग पर जिला टीबी अफसर डॉ. नरेश चावला ने मरीज को दवा खिलाई। सिविल सर्जन डॉ. प्रदीप चावला, प्रिंसिपल डॉ. बीएस बल भी मौजूद थे।
hin_Deva hin_Deva bho_Deva hin_Deva hin_Deva hin_Deva bho_Deva